# Tlačová správa

Bratislava + 16. septembra 2020

**Domy a byty sčítavali aj počas leta**

**Počas letných mesiacov pokračovala prvá fáza najrozsiahlejšieho štatistického zisťovania – projekt SČÍTANIA OBYVATEĽOV, DOMOV A BYTOV 2021 (SODB 2021), ktorý sa realizuje na celom Slovensku v spolupráci so samosprávami.**

Do sčítania sú zapojené všetky slovenské obce v celkovom počte 2 927. Percento editovaných bytov stúplo aj počas letných mesiacov – za celé Slovensko sa blíži k 50 % a tri slovenské kraje túto hranicu už prekročili. Tak, ako v predchádzajúcich mesiacoch, aj v auguste najrýchlejšie napredovalo sčítanie domov a bytov v Nitrianskom, Trnavskom a Banskobystrickom kraji, kde sa počet editovaných bytov blíži k 60 %, v prípade **Nitrianskeho kraja je to dokonca 64 % bytov, čo vysoko prekračuje slovenský priemer.**

**Prínos sčítania v Banskobystrickom kraji**

**Do sčítania je v kraji zapojených 516 samospráv. Celkový podiel editovaných bytov dosahuje 57,67 %, pričom v systéme pracuje 81 % obcí. V auguste k Balážom, Gemerským Dechtárom, Vlkyni a Železnej Breznici pribudli ďalšie obce, ktoré spracovali 100 % bytov:** Jestice, Klokoč, Konrádovce, Lukovištia, Medzibrod, Ploské, Veľká Ves, Vyšný Skálnik a Zádor.

**Najviac bytov editovali veľké mestá – Zvolen a Banská Bystrica** (v Banskej Bystrici je od začiatku sčítania editovaných 11 836 bytov (27,32 %), vo Zvolene 9 587 bytov (49,58%)).

Prínos sčítania vidí aj **primátorka Zvolena Ing. Lenka Balkovičová**, ktorá za dobrý výsledok vďačí spolupráci zamestnancov úradu a správcovských spoločností: *„Sčítanie sme zastrešili pracovníkmi organizačného odboru nášho mestského úradu. K úlohe pristúpili naozaj zodpovedne, za čo im patrí veľká vďaka. Ťažko by sme si však vystačili bez pomoci zástupcov jednotlivých spoločenstiev vlastníkov bytov či zvolenského stavebného bytového družstva. V prvom rade patria výsledky sčítania medzi základné podklady pri spracúvaní našich strategických dokumentov, ako sú Program rozvoja, sektorové stratégie, analýzy projektov či projektových zámerov. Neraz nás o informácie žiadajú napríklad investori pri plánovaní bytovej výstavby. Nové možnosti bývania, práce či dostupnosť nových služieb pre našich obyvateľov sú tak často zabezpečované aj na základe údajov, ktoré sú nám dostupné zo sčítania obyvateľstva a tiež domov a bytov. Nepriamo tak pomáhajú skvalitniť život našich obyvateľov. To už ani nespomínam, ako často nás so žiadosťou o poskytnutie štatistických údajov oslovujú študenti pri spracúvaní svojich akademických prác. Naša spolupráca so všetkými zástupcami spoločenstiev vlastníkov bytov, ako aj so Stavebným bytovým družstvom vo Zvolene, je určite nadštandardná.“*

**VŠEOBECNÉ INFORMÁCIE O SČÍTANÍ**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**SČÍTANIE OBYVATEĽOV, DOMOV A BYTOV 2021 (SODB 2021) - POTREBNÉ INFORMÁCIE**

1. fáza projektu – **Sčítanie domov a bytov** v období od1. júna 2020 do 12. februára 2021.

2. fáza projektu – **Sčítanie obyvateľov** v období od 15. februára 2021 do 31. marca 2021.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prvá fáza SODB 2021 je realizovaná v spolupráci so samosprávami, zameraná na sčítanie domov a bytov. Mestá, obce a mestské časti Bratislavy a Košíc v priebehu takmer deväť mesiacov dôsledne a prvýkrát elektronicky zaznamenajú údaje približne o troch miliónoch bytoch na Slovensku. Samotné sčítanie domov a bytov sa realizuje do 12. 2. 2021. Po tomto termíne nastáva druhá fáza projektu, sčítanie obyvateľov.

**Základné otázky a odpovede k sčítaniu domov a bytov:**

**Na Slovensku sa  doteraz uskutočňovalo tradičné sčítanie. V roku 2021 bude ako integrované sčítanie. V čom je základný rozdiel?**

Základný rozdiel je v tom, že sa budú využívať okrem údajov od obyvateľov aj údaje z rôznych zdrojov (administratívnych zdrojov údajov). Obyvatelia sa na sčítaní domov a bytov nebudú zúčastňovať. Sčítanie domov a bytov sa už začalo 1. 6. 2020 a trvá do 12. februára 2021. V druhej fáze sa sčítavajú obyvatelia a to od 15. 2. 2021 do 31. 3. 2021. Sčítanie je jedinečné svojou online elektronickou formou v prvej aj druhej fáze. Na oboch fázach veľmi úzko spolupracujeme so samosprávou.

**Sčítanie domov a bytov sa koná podľa nového konceptu, teda bez účasti obyvateľov?**

Áno, ide o elektronické sčítanie, ktoré realizuje samospráva. Pred začiatkom sčítania Štatistický úrad SR pripravil podklady a predvyplnil obciam existujúce údaje, určených zamestnancov obcí sme zaškolili a majú k dispozícii videá, dokumenty a školiace materiály. S údajmi teda v obciach pracujú výlučne zaškolené osoby, ktoré majú prístup do systému. Tým, že bola mimoriadna situácia z dôvodu COVID-19, pristúpili sme k e-learningovej forme školenia a vyškolili sme v krátkom čase 5 313 osôb. Do elektronického systému sčítania sa nám k dnešnému dňu zapojili všetky obce.

**Aké informácie prinesie sčítanie domov a bytov?**

**+** Zistíme, koľko bytov a domov na Slovensku pribudlo.

**+** Získame prehľad o formách vlastníctva bytov.

**+** Budeme vedieť počty a podiely neobývaných bytov v regiónoch.

**+** Zistíme, ako obyvatelia Slovanka bývajú, či preferujú za poslednú dekádu menšie byty,alebo naďalej väčšie a ako sa táto preferencia líši podľa regiónov.

**+** Nadobudneme nové podrobnejšie informácie o obnove budovy z pohľadu obvodového plášťa, strechy a okien.

**+** Dozvieme sa, koľko podlažné domy u nás prevládajú.

**+** Zistíme napojenie bytov na vodu, plyn a kanalizáciu.

**+** Získame prehľad o zdrojoch tepla, aj to, či centrálne zásobovanie teplom víťazí nad potrebou vlastného kúrenia.

**Ako napríklad môže Slovensko využiť údaje so sčítania?**

**+** Na plánovanie novej infraštruktúry a budovanie ciest.

**+** Na plánovanie budovania nových materských škôl, predškolských zariadení a základných škôl.

**+** Na plánovanie zriadenie nových stacionárov pre dôchodcov.

**+** Na plánovanie budovania nájomných bytov a ich reálna potreba v konkrétnych regiónoch SR.

SODB 2021 je súčasťou celosvetového programu populačných, domových a bytových zisťovaní, uskutočňujúcich sa pod záštitou Európskej únie a Organizácie Spojených národov. Na Slovensku má viac ako 100-ročnú tradíciu. V EÚ sa realizuje vo všetkých členských štátoch v referenčnom roku 2021. Základné výsledky SODB 2021 budú zverejnené do konca roku 2022 a výsledky pre medzinárodné porovnania EÚ krajín najneskôr do konca roku 2024. Informácie k SODB nájdete na adrese [www.scitanie.sk](http://www.scitanie.sk).

Podmienky upravuje osobitný zákon č. 223/2019 o sčítaní obyvateľov, domov a bytov v roku 2021 a opatrenia ŠÚ SR.